আইপিএল ২০২৫ নিয়ে কী প্ল্যান, খোলসা করলেন ধোনি

ওয়েব ডেস্ক: আইসিসি চ্যাম্পিয়ন্স ট্রফি (ICC Champions Trophy) শেষ হলেই ফোকাসে চলে আসবে আইপিএল (IPL 2025)। এবং আইপিএল আসা মানেই সেই অমোঘ প্রশ্ন, মহেন্দ্র সিং ধোনি (MS Dhoni) কি খেলবেন? শেষ দু’-তিন বছর ধরে তাঁর খেলা এবং অবসর নেওয়া নিয়ে বিস্তর জল্পনা চলেছে। এমনকী ধোনির ফ্র্যাঞ্চাইজি চেন্নাই সুপার কিংসও (CSK) নিশ্চিত ছিল না তাঁর খেলা নিয়ে। এবার কিন্তু কিংবদন্তি ক্রিকেটার আগে থেকেই সংকেত দিয়ে দিলেন।

পাঁচ বছর হয়ে গেল জাতীয় দলের হয়ে খেলেননি ধোনি, তাই এবার আনক্যাপড খেলোয়াড় হিসেবে তাঁকে দলে রেখেছে সিএসকে। এখন প্রশ্ন হল ৪৩ পেরনো ধোনি কি ২০২৪ আইপিএলে খেলবেন? তার স্পষ্ট উত্তর না দিলেও তিনি বলে দিলেন, আইপিএল খেলতে হলে ছয় থেকে আট মাসের কঠোর পরিশ্রম করতে হবে।

আরও পড়ুন: লাহোরে আজ ভাঙাচোরা অস্ট্রেলিয়া বনাম ফর্মহীন ইংল্যান্ড

মুম্বইয়ে এক প্রোমোশনাল ইভেন্টে ধোনি বলেন, “আমি বছরে মাত্র দু’ মাস খেলি, তবে আমি খেলাটা উপভোগ করতে চাই, যেভাবে আমি শুরু করেছিলাম। তার জন্য অবশ্যই ছয় থেকে আট মাসে আমায় প্রচুর পরিশ্রম করতে হবে। কারণ আইপিএল অন্যতম শক্ত টুর্নামেন্ট। আপনার বয়স কত তা নিয়ে কারও আগ্রহ নেই। যদি এই পর্যায়ে খেলতে হয় তাহলে সেই পর্যায় ধরে রাখতে হবে।”

অবসরের জল্পনা উড়িয়ে ২০২৪ আইপিএলে (IPL 2024) খেলেছিলেন ধোনি। ১৪ ম্যাচে বিস্ফোরক ২২০ স্ট্রাইক রেট নিয়ে করেছিলেন ১৬১ রান। সেই সঙ্গে উইকেটকিপিং করে গিয়েছেন আগের মতোই। দুনিয়াজুড়ে তাঁর ভক্তেরা আশা করে আছে, আরও একবার দেখা যাবে ধোনি ধামাকা।